L-għaqdiet Soċjetà Ċivili u Repubblika jsejħu għar-riżenja ta' Mario Cutajar
Imtella' Awwissu 16, 2020 - Aġġornata 16 Ta' Awwissu, 2020 5:55pm In-Netwerk tas-Soċjetà Ċivili jrid inkjesta fl-impjieg mal-gvern ta' Aldo Cutajar, li serva bħala konslu ġenerali ta' Malta għal Shanghai, u li llum tressaq il-Qorti akkużat b'ħasil ta' flus . Dwar il-każ, in-Network tas-Soċjetà Ċivili li talab li ssir inkjesta, billi skont l-istess network Aldo Cutajar kien intbagħat il-ħabs fuq miżapproprijazzjoni ta' fondi pubbliċi u l-qorti ordnat li ma jitħalliex jerġa' jaħdem mal-gvern. Qal li Mario Cutajar u l-Ministru Carmelo Abela għandhom jiġu sospiżi jew iwarrbu minn jeddhom sakemm l-inkjesta ssib li huma m'għamlu xejn ħażin. L-għaqda Repubblika wkoll sejħet għar-riżenja ta' Mario Cutajar. Repubblika qalet li s-Sur Cutajar hu l-kap tas-Servizz Pubbliku li ppermetta li ħuh, li fl-2005 ngħata interdett perpetwu mill-Qorti, jintbagħat jaħdem fl-Ambaxxata fiċ-Ċina fl-2016 u sentejn wara nħatar konslu f'Shanghai. L-għaqda Repubblika qalet li dan hu falliment istituzzjonali serju li Mario Cutajar hu responsabbli għalih. Ara hawn ir-reazzjoni ta' Mario Cutajar dwar il-każ: "M'għandi l-ebda rabta jew l-iċken idea fuq l-operat ta' ħija" – Il-Kap taċ-Ċivil